FÆLLES HOLDNING (EF) Nr. 50/98 fastlagt af Rådet den 16. juni 1998 med henblik på vedtagelse af Rådets beslutning om ændring af beslutning 93/389/EØF om en overvågningsmekanisme for emissionen af CO2 og andre drivhusgasser i Fællesskabet (98/C 333/03)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 130 S, stk. 1,

under henvisning til forslag fra Kommissionen (1),

under henvisning til udtalelse fra Det Økonomiske og Sociale Udvalg (2),

i henhold til fremgangsmåden i traktatens artikel 189 C (3), og

ud fra følgende betragtninger:

Alle medlemsstaterne og Fællesskabet er parter i De Forenede Nationers rammekonvention om klimaændringer (UNFCCC), som fra ikrafttrædelsesdatoen den 21. marts 1994 forpligter alle parterne til at udvikle, regelmæssigt ajourføre, offentliggøre og meddele partskonferencen nationale opgørelser over menneskeskabte emissioner efter kilde og eliminering ved dræn for alle drivhusgasser, der ikke er reguleret af Montreal-protokollen, under anvendelse af sammenlignelige metoder, der er godkendt af partskonferencen;

i samme konvention forpligtes alle parterne til at opstille, gennemføre, offentliggøre og regelmæssigt ajourføre nationale og, hvor det måtte være relevant, regionale programmer for foranstaltninger til at imødegå klimaændringer under hensyntagen til kilderne for menneskeskabte emissioner og eliminering ved dræn af alle drivhusgasser, der ikke er reguleret af Montreal-protokollen;

på den første partskonference under UNFCCC blev det vedtaget, at bilag I-parter i nævnte konvention hvert år forelægger sekretariatet nationale opgørelser over data om emissionerne efter kilde og eliminering ved dræn, samt at de ved udarbejdelsen af deres rapporter i henhold til konventionen skal benytte de af Det Mellemstatslige Panel for Klimaændringer vedtagne retningslinjer for nationale opgørelser over drivhusgasser og tekniske retningslinjer for vurdering af konsekvenserne af klimaændringer og tilpasninger hertil;

beslutning 93/389/EØF (4) må ændres, så der skabes mulighed for at ajourføre overvågningsprocessen, navnlig overvågningen af begrænsningen og reduktionen af drivhusgasemissionerne efter år 2000, og anvendelsen af denne på alle menneskeskabte drivhusgasemissioner, som ikke er reguleret af Montreal-protokollen, i tråd med forpligtelserne under UNFCCC og under hensyn til kravene i Kyoto-protokollen til denne konvention, som blev vedtaget af tredje konference mellem parterne i UNFCCC den 10. december 1997;

det er af afgørende betydning, at man nøjagtigt og regelmæssigt kan vurdere Fællesskabets tilsagn i henhold til UNFCCC og Kyoto-protokollen til denne konvention;

Fællesskabet finder, at overvågningsmekanismen er et vigtigt instrument for vurderingen af dette fremskridt;

bestemmelserne om den overvågningsmekanisme, der er indført i henhold til beslutning 93/389/EØF, skal ligeledes anvendes på menneskeskabte emissioner efter kilde og eliminering ved dræn af alle de drivhusgasser, der ikke er reguleret af Montreal-protokollen, og overvågningsprocessen bør fortsat ajourføres, så den afspejler yderligere beslutninger, der træffes inden for rammerne af Kyoto-protokollen;

det må erkendes, at ikke alle medlemsstater er i stand til at opfylde den i beslutning 93/389/EØF fastsatte tidsfrist, den 31. juli, for forelæggelsen af deres opgørelser;

på samlingen den 22. og 23. juni 1995 bekræftede Rådet på ny Fællesskabets vilje til at opfylde sine forpligtelser i henhold til konventionen og bekræftede sine konklusioner af 29. oktober 1990, 15. og 16. december 1994 og 9. marts 1995;

beslutning 93/389/EØF bør ændres i overensstemmelse hermed -

VEDTAGET FØLGENDE BESLUTNING:

Artikel 1

Artikel 1 til 8 i beslutning 93/389/EØF affattes således:

»Artikel 1

Ved denne beslutning oprettes der en mekanisme til:

- overvågning af alle menneskeskabte emissioner i medlemsstaterne af drivhusgasser, som ikke er omfattet af Montreal-protokollen.

- evaluering af de fremskridt, der gøres med hensyn til opfyldelse af forpligtelserne for så vidt angår sådanne emissioner.

Artikel 2

Nationale programmer

1. Medlemsstaterne opstiller, offentliggør og gennemfører nationale programmer til begrænsning og/eller reduktion af deres menneskeskabte emissioner efter kilde og til forøgelse af elimineringen heraf efter dræn for alle drivhusgasser, der ikke er omfattet af Montreal-protokollen, for at bidrage til:

- stabilisering af CO2-emissionerne på 1990-niveau i år 2000 i Fællesskabet som helhed, idet de går ud fra, at andre førende lande påtager sig tilsvarende forpligtelser, dog således at medlemsstater, der som udgangspunkt har et relativt lavt energiforbrug og derfor lave emissioner målt pr. indbygger eller på et andet relevant grundlag, har ret til CO2-mål og/eller -strategier, der svarer til deres økonomiske og sociale udvikling, samtidig med, at energieffektiviteten i forbindelse med deres økonomiske aktiviteter forbedres, således som det blev vedtaget på samlingerne i Rådet den 29. oktober 1990 og den 13. december 1991 og den 15. og 16. december 1994,

- opfyldelsen af Fællesskabets forpligtelser i henhold til FN's rammekonvention om klimaændringer til begrænsning og/eller reduktion af emissionen af alle drivhusgasser, der ikke er omfattet af Montreal-protokollen, samt forpligtelserne i henhold til Kyoto-protokollen,

- gennemsigtig og præcis overvågning af medlemsstaternes faktiske og planlagte fremskridt, herunder det bidrag, der hidrører fra fællesskabsforanstaltningerne, med hensyn til at opfylde eventuelle aftalte nationale bidrag til Fællesskabets forpligtelser i henhold til FN's rammekonvention om klimaændringer og Kyoto-protokollen.

Disse programmer skal ajourføres regelmæssigt.

2. Hver medlemsstats nationale program skal indeholde:

a) skøn over de forskellige politikkers og foranstaltningers konsekvenser for emissionen og elimineringen af drivhusgasser og inkorporering af disse skøn i fremskrivningerne for CO2 og andre drivhusgasser, der ikke er omfattet af Montreal-protokollen, mellem referenceåret og år 2000, i overensstemmelse med kravene i FN's rammekonvention om klimaændringer

b) for i det mindste de seks drivhusgasser, der er nævnt i bilag A til Kyoto-protokollen (kuldioxid (CO2), methan (CH4), nitrogenoxid (N2O), hydrofluorcarboner (HFC), perfluorcarboner (PFC) og svovlhexafluorid (SF6)):

- oplysning om medlemsstatens menneskeskabte kuldioxid-, methan- og nitrogenoxidemissioner i referenceåret 1990 bestemt i henhold til artikel 3, stk. 1

- oplysning om medlemsstatens menneskeskabte hydrofluorcarbon-, perfluorcarbon- og svovlhexafluoridemissioner i referenceåret 1990 og/eller 1995 bestemt i henhold til artikel 3, stk. 1

- registre over medlemsstatens menneskeskabte emissioner efter kilde og eliminering ved dræn bestemt i henhold til artikel 3, stk. 1

- oplysninger om nationale politikker og foranstaltninger, der er gennemført eller planlagt siden referenceåret, og som bidrager betydeligt til medlemsstatens bestræbelser på at mindske emissionerne af og øge drænene for drivhusgasser, opstillet efter gas og sektor og med angivelse af målet med de enkelte foranstaltninger, de til gennemførelse heraf anvendte virkemidler, situationen for så vidt angår gennemførelse af den pågældende politik eller foranstaltning såvel som, hvor det er muligt, foreløbige indikatorer til måling af de fremskridt, der er gjort med hensyn til de forskellige politikker og foranstaltninger

- de foranstaltninger, der træffes eller påtænkes truffet til gennemførelse af relevant fællesskabslovgivning og -politik

- skøn over de forskellige politikkers og foranstaltningers konsekvenser for emissionen og elimineringen af drivhusgasser og inkorporering af disse skøn i fremskrivningerne

i) for de drivhusgasser, der er nævnt i bilag A til Kyoto-protokollen mellem referenceåret og tidsrummet 2008-2012, og

ii) i videst muligt omfang for de drivhusgasser, der er nævnt i bilag A til Kyoto-protokollen, mellem referenceåret og 2005

efter proceduren i artikel 8, på grundlag af almindelige proceduremæssige retningslinjer, herunder kvantitative oplysninger om de vigtigste udgangshypoteser, der er anvendt til opstilling af de nævnte fremskrivninger, og den metode, der er anvendt ved opstillingen af disse skøn,

- i videst muligt omfang en vurdering af de økonomiske virkninger af ovennævnte foranstaltninger.

c) oplysninger om følgende gasser: kulilte (CO), nitrogenoxider (NOx) og andre flygtige organiske forbindelser end methan (NMVOC), samt om svovloxider, i overensstemmelse med rapporteringskravene i henhold til FN's rammekonvention om klimaændringer, herunder:

- data om emissioner

- en beskrivelse af de politikker og foranstaltninger, der træffes eller påtænkes truffet med henblik på begrænsning og/eller reduktion af emissionen af disse gasser

- så vidt muligt skøn over emissionsfremskrivningerne, forelagt med regelmæssige mellemrum som fastsat efter proceduren i artikel 8, på grundlag af almindelige proceduremæssige retningslinjer, herunder kvantitative oplysninger om de vigtigste udgangshypoteser og den metode, der er anvendt til opstilling af disse skøn.

Artikel 3

Registre og indberetning af oplysninger

1. Medlemsstaterne bestemmer deres menneskeskabte emissioner efter kilde og eliminering ved dræn af alle drivhusgasser, der ikke er omfattet af Montreal-protokollen, som anført i artikel 2, stk. 2, efter de metoder, der er godkendt af Det Mellemstatslige Panel for Klimaændringer (IPPC), og som konferencens parter har tilsluttet sig. De revideres i påkommende tilfælde efter proceduren i artikel 8 for at tage fuldt hensyn til eventuelle relevante beslutninger, som konferencens parter måtte træffe i fremtiden.

2. Medlemsstaterne indsender hvert år senest den 31. december en rapport til Kommissionen om deres menneskeskabte CO2-emissioner og eliminering af CO2 ved dræn i det foregående kalenderår.

Medlemsstaterne indsender ligeledes hvert år dataene for deres nationale opgørelser over emissioner efter kilde og eliminering ved dræn for de andre drivhusgasser, som omhandlet i artikel 2, stk. 2. De sender senest den 31. december Kommissionen deres foreløbige data for det netop afsluttede år og de endelige oplysninger for det foregående år.

Medlemsstaterne indsender ligeledes senest den 31. december de nyeste data om de forventede emissioner efter kilde og eliminering ved dræn for de drivhusgasser, der er nævnt i bilag A til Kyoto-protokollen, for perioden 2008-2012 og, så vidt muligt, for 2005.

Kommissionen træffer yderligere foranstaltninger til at forbedre sammenligneligheden og gennemsigtigheden af de nationale opgørelser og indberetninger.

3. Kommissionen opretter i samarbejde med medlemsstaterne registre over menneskeskabte emissioner af drivhusgasser og eliminering heraf ved dræn i Fællesskabet på grundlag af medlemsstaternes oplysninger. Kommissionen sender senest den 1. marts alle medlemsstaterne disse registre baseret på de oplysninger, den har modtaget i henhold til stk. 2.

Artikel 4

Vurderingsprocedurer og -metoder

Kommissionen fastsætter efter fremgangsmåden i artikel 8 procedurer og metoder til vurdering af nationale programmer, jf. artikel 6, og hyppigheden af medlemsstaternes ajourføring af disse.

Artikel 5

Vurdering af nationale programmer og af situationen vedrørende emissioner i Fællesskabet

1. Medlemsstaterne giver Kommissionen meddelelse om deres eksisterende nationale programmer, som ikke tidligere har været indsendt, eller ajourførte udgaver af tidligere indsendte programmer senest tre måneder efter, at denne beslutning er blevet meddelt dem.

Fremtidige nationale programmer og ajourførte udgaver heraf skal forelægges Kommissionen senest tre måneder efter, at de er vedtaget.

2. Kommissionen sender de nationale programmer, den har modtaget, til de øvrige medlemsstater inden én måned fra modtagelsen.

3. Kommissionen gennemgår de nationale programmer for at vurdere, om fremskridtene i Fællesskabet som helhed er tilstrækkelige til at opfylde forpligtelserne i artikel 2, stk. 1.

4. Kommissionen forelægger Europa-Parlamentet og Rådet en rapport om resultaterne af sin vurdering inden seks måneder efter modtagelsen af de nationale programmer.

Det Europæiske Miljøagentur vil efter behov bistå ved udarbejdelsen af rapporten under hensyn til dets årlige arbejdsprogram.

Artikel 6

Vurdering af fremskridt

Kommissionen vurderer årligt i samråd med medlemsstaterne, om de faktiske og planlagte fremskridt i medlemsstaterne, herunder de bidrag, som fællesskabsforanstaltningerne yder, i retning af at opfylde Fællesskabets forpligtelser i henhold til UNFCCC og Kyoto-protokollen er tilstrækkelige til at sikre, at Fællesskabet og medlemsstaterne følger planen for opfyldelse af deres forpligtelser, og aflægger beretning herom til Europa-Parlamentet og Rådet på grundlag af de oplysninger, den har modtaget i henhold til artikel 2, 3 og 5. Kommissionens beretning stilles til rådighed for Europa-Parlamentet og Rådet, selv i tilfælde af, at der modtages ufuldstændige oplysninger fra medlemsstaterne, idet Kommissionen i så fald i samråd med den pågældende medlemsstat kan medtage de mest relevante oplysninger, der er til rådighed, i beretningen.

Artikel 7

Andre drivhusgasser

(udgår)

Artikel 8

Udvalgsprocedure

1. Kommissionen bistås af et udvalg, der består af repræsentanter for medlemsstaterne, og som har Kommissionens repræsentant som formand.

2. Kommissionens repræsentant forelægger udvalget et udkast til de foranstaltninger, der skal træffes. Udvalget afgiver udtalelse om dette udkast inden for en frist, som formanden kan fastsætte under hensyn til, hvor meget det pågældende spørgsmål haster. Det udtaler sig med det flertal, der er fastsat i traktatens artikel 148, stk. 2, for vedtagelse af de afgørelser, som Rådet skal træffe på forslag af Kommissionen. Ved afstemninger i udvalget tillægges de stemmer, der afgives af repræsentanterne for medlemsstaterne, den vægt, der er fastlagt i nævnte artikel. Formanden deltager ikke i afstemningen.

3. a) Kommissionen vedtager de påtænkte foranstaltninger, når de er i overensstemmelse med udvalgets udtalelse.

b) Er der påtænkte foranstaltninger ikke i overensstemmelse med udvalgets udtalelse, eller er der ikke afgivet nogen udtalelse, forelægger Kommissionen straks Rådet et forslag til de foranstaltninger, der skal træffes. Rådet træffer afgørelse med kvalificeret flertal.

Har Rådet ved udløbet af en frist på tre måneder regnet fra forslagets forelæggelse for Rådet ikke truffet nogen afgørelse, vedtages de foreslåede foranstaltninger af Kommissionen.«

Artikel 2

Denne beslutning anvendes fra den 1. januar 1999.

Artikel 3

Denne beslutning er rettet til medlemsstaterne.

Udfærdiget . . ., den

På Rådets vegne

Formand

(1) EFT C 120 af 18.4.1998, s. 22.

(2) EFT L 89 af 19.3.1997, s. 7.

(3) Europa-Parlamentets udtalelse af 18. september 1997 (EFT C 304 af 6.10.1997, s. 109), Rådets fælles holdning af 16. juni 1998 og Europa-Parlamentets afgørelse af . . . (endnu ikke offentliggjort i Tidende).

(4) EFT L 167 af 9.7.1993, s. 31.

RÅDETS BEGRUNDELSE

I. INDLEDNING

1. Kommissionen forelagde den 4. september 1996 Rådet et forslag baseret på EF-traktatens artikel 130 S, stk. 1, om ændring af Rådets beslutning 93/389/EØF om en overvågningsmekanisme for emissionen af CO2 og andre drivhusgasser i Fællesskabet.

2. Det Økonomiske og Sociale Udvalg afgav udtalelse den 17. oktober 1996.

3. Europa-Parlamentet afgav udtalelse den 18. september 1997.

4. Kommissionen forelagde Rådet et ændret forslag den 3. marts 1998.

5. Rådet fastlagde sin fælles holdning den 16. juni 1998 i henhold til traktatens artikel 189 C.

II. FORMÅL

Den fælles holdning har til formål at ændre ovennævnte rådsbeslutning 93/389/EØF med henblik på at:

- ajourføre EF-overvågningsmekanismen for alle emissioner af drivhusgasser, som ikke er omfattet af Montreal-protokollen, efter år 2000, idet der også tages hensyn til kravene i Kyoto-protokollen, som blev vedtaget på tredje konference mellem parterne i De Forenede Nationers rammekonvention om klimaændringer (UNFCCC) den 10. december 1997, og

- evaluere de fremskridt, der gøres i Fællesskabet i retning af at opfylde emissionsforpligtelserne i henhold til rammekonventionen om klimaændringer og Kyoto-protokollen til nævnte konvention.

III. ANALYSE AF DEN FÆLLES HOLDNING

Generelle bemærkninger

Rådets hovedsigte under udarbejdelsen af den fælles holdning var:

- for det første at få ajourført overvågningsmekanismen på grundlag af Kommissionens forslag og sørge for, at den teknisk kom til at stemme overens med kravene i Kyoto-protokollen, som i mellemtiden var blevet vedtaget (den 11. december 1997);

- for det andet at gøre overvågningsmekanismen til et nyttigt instrument for evalueringen af de fremskridt, der gøres i Fællesskabet i retning af at opfylde de forpligtelser, der følger af både UNFCCC og Kyoto-protokollen.

Rådet har i den fælles holdning helt eller delvist indarbejdet et stort antal af de af Europa-Parlamentets ændringsforslag, som Kommissionen havde medtaget i sit ændrede forslag. Rådet har ikke i den fælles holdning indarbejdet nogen ændringsforslag fra Europa-Parlamentet, som var blevet forkastet af Kommissionen. En mere detaljeret redegørelse følger under »særlige bemærkninger«, herunder også en redegørelse for andre tekniske substansændringer, som Rådet har foretaget i den fælles holdning som en konsekvens af Kyoto-protokollens vedtagelse.

SÆRLIGE BEMÆRKNINGER

Præamblen

Præamblen omfatter nu to nye betragtninger (henholdsvis femte og sjette betragtning), som bygger på Europa-Parlamentets ændringsforslag. Derudover er den betragtning, som fortrinsvis omhandlede de forskellige faser i den proces, der førte til vedtagelsen af Kyoto-protokollen, faldet bort og erstattet af en kortere betragtning, hvori der henvises til udfaldet af processen, dvs. til kravene i Kyoto-protokollen.

Ud over andre mindre tilpasninger (som f.eks. tidsfristen for forelæggelse af opgørelser (nu den 31. december) og yderligere datoer for vedtagelse af tidligere rådskonklusioner) for at afstemme præamblen med de ændrede artikler, er der også blevet indsat en henvisning til en mulig senere ajourføring af overvågningsmekanismen for at afspejle yderligere beslutninger, der måtte blive truffet inden for rammerne af Kyoto-protokollen.

Artikel 1

Artikel 1 er blevet tilpasset, så den stemmer overens med indholdet og formålet i den fælles holdning (jf. afsnit II).

Artikel 2

De vigtigste ændringer i denne artikel om nationale programmer har hovedsagelig til formål at tage hensyn til udfaldet af Kyoto-forhandlingerne, som i mellemtiden er blevet afsluttet, og især til de krav, der via Kyoto-protokollen stilles til Fællesskabet og medlemsstaterne. Overvågningsmekanismen vil i sin ajourførte udformning i realiteten også bidrage til at evaluere de fremskridt, som Fællesskabet og medlemsstaterne gør i retning af at opfylde forpligtelserne i henhold til UNFCCC og Kyoto-protokollen. Artiklen er også blevet omstruktureret, så der skelnes mellem kravene i henhold til UNFCCC og kravene i henhold til Kyoto-protokollen.

- Stk. 1

Dette stykke er blevet ændret, således at der i første led for fuldstændighedens skyld også henvises til Rådets konklusioner af 15. og 16. december 1994. Andet led er blevet tilpasset en smule, og tredje led er indsat for at afspejle det udvidede formål med den fælles holdning: de to led omhandler nu henholdsvis opfyldelsen af Fællesskabets forpligtelser vedrørende drivhusgasemissioner i henhold til UNFCCC og Kyoto-protokollen og gennemsigtig og præcis overvågning af medlemsstaternes faktiske og planlagte fremskridt (herunder det bidrag, der hidrører fra fællesskabsforanstaltningerne) med hensyn til at opfylde deres nationale bidrag til disse forpligtelser.

- Stk. 2

Dette stykke (især litra b)) er også blevet ændret, således at det teknisk stemmer overens med kravene i Kyoto-protokollen, især for så vidt angår forpligtelsesperioden (2008-2012), kurven af drivhusgasser (de seks gasser, der er nævnt i bilag A til protokollen) og referenceåret (1990 eller 1995 for de tre ekstra gasser). De oplysninger, der i henhold til UNFCCC skal gives for de andre drivhusgasser, er omhandlet i litra c).

Endvidere fastsættes det med Europa-Parlamentets ændringsforslag som udgangspunkt, at medlemsstaterne skal indberette data og oplysninger på grundlag af almindelige proceduremæssige retningslinjer.

Artikel 3

De vigtigste ændringer i denne artikel om nationale opgørelser og indberetning af oplysninger er følgende:

- stk. 1: der er indsat en henvisning til IPPC-metoder og til senere relevante beslutninger, som måtte blive truffet af konferencen mellem parterne i konventionen om klimaændringer, med det formål at sikre, at der anvendes sammenlignelige metoder ved udarbejdelsen af opgørelser og indberetning af relevante oplysninger;

- stk. 2:

a) fristen for indberetning af oplysninger og data til Kommissionen er blevet ændret (den 31. december), således at denne frist stemmer overens med de yderligere krav i UNFCCC og andre større internationale konventioner om luftforurening

b) der er indsat en bestemmelse om indsendelse af de nyeste data om de forventede emissioner for de drivhusgasser, der er omfattet af Kyoto-protokollen, for den fastsatte forpligtelsesperiode (2008-2012) og, så vidt muligt, for 2005

c) der er indsat en bestemmelse om, at Kommissionen skal træffe yderligere foranstaltninger for at sikre sammenligneligheden og gennemsigtigheden af de oplysninger, som medlemsstaterne indsender (navnlig nationale opgørelser og indberetninger). Denne bestemmelse er indsat for delvis at tage hensyn til et ændringsforslag fra Europa-Parlamentet; Rådet har ikke bibeholdt den yderligere henvisning til fælles retningslinjer for modelberegning, som Kommissionen havde medtaget i sit ændrede forslag;

- stk. 3: fristen for, hvornår Kommissionen skal sende medlemsstaterne ovennævnte oplysninger, er blevet ændret (den 1. marts).

Artikel 5

Rådet har indarbejdet Europa-Parlamentets ændringsforslag om bibeholdelse af denne artikel (ligesom Kommissionen har gjort det i sit ændrede forslag). Ordlyden er dog blevet ændret i den fælles holdning (og overskriften tilpasset), således at artiklen også omhandler fremtidige ajourførte udgaver af nationale programmer.

Derudover har Rådet bl.a. foretaget følgende ændringer:

- den frist, som Kommissionen har til at sende de nationale programmer, den har modtaget, til de øvrige medlemsstater, er blevet forkortet til én måned

- der er indsat en henvisning til Det Europæiske Miljøagentur, som efter behov skal bistå ved udarbejdelsen af den evalueringsrapport, som Kommissionen skal forelægge Rådet og Europa-Parlamentet.

Artikel 6

Denne artikel er blevet omformuleret, så den stemmer overens med den ændrede ordlyd i artikel 2, stk. 1.

Ifølge artiklen skal Kommissionen nu årligt vurdere medlemsstaternes faktiske og planlagte fremskridt, herunder de bidrag, som fællesskabsforanstaltningerne yder, i retning af at opfylde forpligtelserne i henhold til UNFCCC og Kyoto-protokollen, og aflægge beretning herom til Europa-Parlamentet og Rådet.

Sidste del af denne artikel er blevet tilføjet under hensyntagen til et ændringsforslag fra Europa-Parlamentet. Ifølge dette punktum skal ovennævnte beretning stilles til rådighed, selv i tilfælde af, at der modtages ufuldstændige oplysninger fra medlemsstaterne; i så fald kan Kommissionen i samråd med den pågældende medlemsstat medtage de mest relevante oplysninger, der er til rådighed. Den fælles holdning afviger på dette punkt fra Europa-Parlamentets ændringsforslag og Kommissionens ændrede forslag, som krævede, at der i beretningen skulle gøres udtrykkeligt opmærksom på denne mangel på oplysninger.

Artikel 7

Denne artikel (om andre drivhusgasser) er udgået som foreslået af Kommissionen.

Artikel 8

Den fælles holdning opererer med et forskriftsudvalg (procedure III, variant a)) i stedet for et rådgivende udvalg (procedure I), som Europa-Parlamentet havde foreslået og Kommissionen godtaget i sit ændrede forslag.

Kommissionen var uvillig til at ændre udvalgsproceduren, men gik til sidst med til den ændring, som Rådet har foretaget.

Artikel 9

Af hensyn til klarheden og retssikkerheden er der blevet fastsat en dato for beslutningens anvendelse (den 1. januar 1999).

Kommissionen har accepteret de ændringer, som Rådet har indarbejdet i den fælles holdning.